Document ID: 32001R1510

Kommissionens forordning (EF) nr. 1510/2001
af 24. juli 2001
om ændring af forordning (EF) nr. 1047/2001 om indførelse af en ordning med importlicenser og oprindelsescertifikater og om fastsættelse af ordningen for forvaltning af toldkontingenter for hvidløg fra tredjelande
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved Kommissionens forordning (EF) nr. 911/2001(2), særlig artikel 31, stk. 2, og
ud fra følgende betragtninger:
(1) I artikel 4, stk. 2, i Kommissionens forordning (EF) nr. 1047/2001(3) fastsættes betingelserne for indgivelse af ansøgninger for import af hvidløg samt den mængde, som hver ansøgning højst må vedrøre.
(2) For at lette handelstransaktionerne og stabilisere markedet bør der for de traditionelle importører fastsættes en maksimal mængde for hver ansøgning, der indgives for et kvartal for import af hvidløg med en specifik oprindelse, som afhænger mere af de årlige indførsler, som disse importører tidligere har foretaget fra denne specifikke oprindelse, end af den samlede disponible mængde.
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager -
UDSTEDT FØLGENDE FORORDNING:
Artikel 1
Artikel 4, stk. 2, i forordning (EF) nr. 1047/2001 affattes således: "2. For hver af de tre oprindelser og for hvert af de kvartaler, der angives i bilag I, kan ingen indgive mere end fire ansøgninger om A-licens for import af hvidløg, og der skal være mindst fem dage mellem disse ansøgninger. Endvidere kan
a) hver ansøgning fra en traditionel importør, jf. artikel 6, stk. 3, kun vedrøre en mængde på højst den pågældende importørs indførsler for dette kvartal i de tre foregående kalenderår
b) hver ansøgning fra en ny importør, jf. artikel 6, stk. 4, kun vedrøre en mængde på højst 10 % af den mængde, der angives i bilag I for denne oprindelse og dette kvartal.
Ansøgningerne om A-licenser skal ledsages af oplysninger, der giver de kompetente nationale myndigheder mulighed for at kontrollere, at bestemmelserne i det stykke bliver overholdt."
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. juli 2001.

Labels: 3
17
5